ועדת הפנים ואיכות הסביבה, כנסת 16, פרוטוקול מספר 45, 2003-07-10 09:00

יורי שטרן: בוקר טוב, אנחנו דנים היום בהצעת חוק לתיקון פקודת בתי הסוהר (מס' 21), התשס"ג-2002.

יורי שטרן: תציגי בבקשה את הנושא.

רחל גוטליב: מדובר בתיקון שהוא בעיקרו טכני.

רחל גוטליב: בנוסחה של הפקודה היום כתוב: "נציב בתי הסוהר, לרבות המשנה לנציב".

רחל גוטליב: היתה כוונה שסמכויותיו של הנציב יהיו כמו סמכויות המשנה ובעת היעדרו של הנציב, יהיה המשנה לנציב.

רחל גוטליב: דה-פקטו אין כבר שנים רבות אין תפקיד כזה בשירות בתי הסוהר והתפקיד שקיים הוא סגן הנציב.

רחל גוטליב: תפקיד זה גם מוזכר בתקנות, תקנות שקובעות לדרגות, ולכן התיקון הזה בא לקבוע את אותו מצב משפטי אבל ביחס לבעל התפקיד המחייב בפועל.

יורי שטרן: התאמה למציאות.

יורי שטרן: האם ליועצת המשפטית יש הערות?

איריס סיטקוב: למה אתם לא מגדירים קצין בכיר מדרגה מסוימת?

רחל גוטליב: יש הגדרה בחוק עצמו לקצין שירות בתי הסוהר בכיר.

רחל גוטליב: סוהר בכיר מוגדר בפרק ההגדרות.

איריס סיטקוב: יש הגדרה לסוהר בכיר אבל לא לקצין בכיר.

רחל גוטליב: בכל זאת מדובר בנציב ולכן אם נאמר 'סוהר בכיר הממלא', זה ייראה קצת פחיתות כבוד.

איריס סיטקוב: אבל אלה שני דברים שונים.

רחל גוטליב: קצין שירות הוא ודאי קצין.

רחל גוטליב: הבכיר הוא הבכיר ביותר, הממלא אותה שעה את תפקיד נציב בתי הסוהר.

רחל גוטליב: אני לא רואה עם זה בעיה.

רחל גוטליב: הוא הבכיר ביותר בשירות הממלא אותה שעה את תפקיד נציב בתי הסוהר.

איריס סיטקוב: למה לא להגדיר את זה?

איריס סיטקוב: בהצעת החוק לא כתוב 'הבכיר ביותר' אלא כתוב "הבכיר".

איריס סיטקוב: הקצין הבכיר הוא לא בהכרח הקצין הבכיר ביותר.

סגן גונדר גדעון ברטפלד: כתוב "הבכיר" בהא הידיעה.

רחל גוטליב: הדרגות של הנציב מוגדרות בתקנות שמגדירות את דרגתו, רב גונדר.

רחל גוטליב: נראה לי שהניסוח הזה עונה על מה שהוא רוצה להגיד, אבל מכיוון שמדובר בניסוח נתייעץ גם עם הנסחית.

רחל גוטליב: הנוסח הזה תואם עם נוגה ענתבי, שהיא עכשיו הנסחית בכנסת, אבל אין שום בעיה שלאור ההערה הניסוחית הזאת נקיים התייעצות נוספת איתה.

יורי שטרן: אם כך, אבקש לקרוא את נוסח הצעת החוק.

איריס סיטקוב: "הצעת חוק לתיקון פקודת בתי הסוהר (מס' 21), התשס"ג-2002.

איריס סיטקוב: תיקון סעיף 1 – 1.

איריס סיטקוב: בפקודת בתי הסוהר [נוסח חדש], התשל"ב-1971, בסעיף 1, במקום ההגדרה "הנציב" יבוא: הנציב – קצין שירות בתי הסוהר הבכיר, הממלא אותה שעה תפקיד נציב בתי הסוהר לרבות סגן נציב בתי הסוהר".

יורי שטרן: תודה.

יורי שטרן: הצעת החוק אושרה פה אחד.

יורי שטרן: תודה רבה לכם, הישיבה נעולה.